Il-Kummissjoni nediet l-ewwel ċiklu ta' negozjati mar-Repubblika tal-Angola għal Ftehim ta' Faċilitazzjoni tal-Investiment Sostenibbli. In-negozjati qed isiru llum, it-22 ta' Ġunju 2021, permezz ta' vidjokonferenza. Il-Viċi President Eżekuttiv u l-Kummissarju għall-Kummerċ, Valdis Dombrovskis, qal: “It-tnedija tan-negozjati mal-Angola turi li qed napprofondixxu l-impenn tagħna mal-pajjiżi Afrikani - wegħda ewlenija tal-istrateġija kummerċjali l-ġdida tal-UE mnedija fi Frar 2021. L-Afrika hija l-eqreb ġar tagħna u għandna niżviluppaw is-sħubija tagħna ta' partijiet ugwali. Din il-forma ġdida ta' ftehim ta' investiment se tippromwovi investiment sostenibbli u responsabbli, li se jiddiversifika u jtejjeb ir-reżiljenza tal-ekonomiji tagħna, u se jappoġġa t-trasformazzjonijiet klimatiċi u tal-enerġija tagħna. Nilqa' wkoll l-interess tal-Angola li tissieħeb fil-Ftehim ta' Sħubija Ekonomika bejn l-UE u l-Komunità għall-Iżvilupp tan-Nofsinhar tal-Afrika. Il-bini ta' rabtiet eqreb bejnietna se jappoġġa l-istabbiltà u l-prosperità reċiproċi tagħna.” Huwa l-ewwel ftehim bilaterali li qatt sar dwar il-faċilitazzjoni tal-investiment li l-UE qed tinnegozja. Il-Ftehim se jkun ibbażat fuq governanza tajba u kooperazzjoni, u jiffoka fuq il-kisba tal-għanijiet li ġejjin: L-insegwiment ta' ftehimiet ta' investiment sostenibbli mal-Afrika u l-Viċinat tan-Nofsinhar huwa parti mill-istrateġija usa' tal-UE biex jiżdied l-involviment tagħha mas-sħab Afrikani biex jiġi sfruttat il-potenzjal ekonomiku tagħhom, titrawwem id-diversifikazzjoni ekonomika, u t-tkabbir inklużiv. Ftehimiet bħal dawn huma maħsuba biex isaħħu aktar il-kummerċ sostenibbli u r-rabtiet ta' investiment bejn iż-żewġ kontinenti u fl-Afrika nnifisha. Informazzjoni ġenerali Fil-Ħames Laqgħa Ministerjali bejn l-Angola u l-Unjoni Ewropea f'Settembru 2020, iż-żewġ naħat ikkonfermaw l-intenzjoni tagħhom li jibdew diskussjonijiet esploratorji dwar ftehim ta' investiment bejn l-Unjoni Ewropea u l-Angola, li jiffoka fuq il-faċilitazzjoni tal-investiment. Fit-23 ta' Marzu 2021, il-Kummissjoni adottat rakkomandazzjoni għal Deċiżjoni tal-Kunsill li tawtorizza l-ftuħ ta' negozjati mal-Angola dwar ftehim dwar il-faċilitazzjoni tal-investiment. Fis-26 ta' Mejju 2021, il-Kunsill tal-Unjoni Ewropea awtorizza l-ftuħ ta' negozjati dwar ftehim dwar il-faċilitazzjoni tal-investiment mar-Repubblika tal-Angola u ta d-direttivi ta' negozjar tiegħu. Għal aktar informazzjoni Strateġija kummerċjali tal-UE Sit web speċifiku